ธกส.ชงยืดเวลาแก้หนี้นอกระบบ
ธ.ก.ส.เตรียมเสนอบอร์ด ขยายโครงการแก้หนี้นอกระบบออกไปสิ้นสุด ก.ย.ปีหน้า
20 ก.ค. 2558

ธ.ก.ส.เตรียมเสนอบอร์ด ขยายโครงการแก้หนี้นอกระบบออกไปสิ้นสุด ก.ย.ปีหน้า
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ธ.ก.ส.จะเสนอขยายเวลาโครงการแก้หนี้นอกระบบที่จะปิดโครงการในเดือน ก.ย. 2558 นี้ ออกไปอีก 1 ปี เป็นสิ้นสุดเดือน ก.ย. 2559 และขอขยายวงเงินช่วยเหลือเกษตรกร จากที่ปล่อยกู้ไม่เกิน 1 แสนบาท/ราย จะให้เพิ่มเป็น 1.5 แสนบาท/ราย (กรณีที่มีหลักประกัน)
“จะนำเสนอให้คณะกรรมการธนาคารพิจารณาในวันที่ 27 ก.ค.นี้ เพื่อรองรับกลุ่มลูกหนี้เกษตรกรตามนโยบายของ พล.อ.ประยุทธ์ จันทร์โอชา นายกฯ ที่ต้องการให้ช่วยเหลือเกษตรกรกลุ่มที่มีปัญหาเอาที่ดินไปจำนองนายทุนนอกระบบ”นายลักษณ์ กล่าว
ทั้งนี้ จากการสำรวจข้อมูลล่าสุด พบว่า จากจำนวนเกษตรกร 1.6 ล้านราย มีเกษตรกรเป็นหนี้นอกระบบ 1.49 แสนราย คิดเป็นมูลหนี้รวม 2.1 หมื่นล้านบาท หรือเฉลี่ยเป็นหนี้ 1.4 แสนบาท/ราย นอกจากนี้มีเกษตรกรกว่า 9 หมื่นราย คิดเป็นมูลหนี้รวม 1.3 หมื่นล้านบาท ที่นำที่ดินไปจำนองขายฝาก และกำลังจะถูกยึดที่ดินทำกิน 
เบื้องต้นจากการหารือระหว่างกระทรวงการคลัง กระทรวงเกษตรฯ กระทรวงมหาดไทย เห็นชอบให้ใช้คณะอนุกรรมการช่วยเหลือเกษตรกรและผู้ยากจน (อชก.) เข้าไกล่เกลี่ยประนอมหนี้ในแต่ละพื้นที่